《多丽 桂花下作》
清代·吴曹直

嫩凉天，西风吹遍郊原。正楼头、一声长笛，泬寥秋气堪怜。

渐芳洲、飘残黄叶，更曲沼、凋尽红莲。秉烛心期，支筇意兴，恰逢丛桂吐华研。

小山畔，凌霜挺秀，翠荫复来圆。还证取、香闻鼻观，无隐真禅。

对清尊、浅斟低咏，待看月影婵娟。近露华、沾衣欲湿，奈蛩语，当户争传。

知道明年，重逢此日，萍踪飘转在谁边。多应向，山程水驿，茸帽控丝鞭。

花如织、盛筵难再，也合潸然。

作者简介：吴曹直，字以巽，宜兴人。康熙十七年举人，官户部浙江司主事。有《秋英词》。